<classify> MAHAKAMA ya Hakimu Mkazi Kisutu, Dar es Salaam imewataka Mbunge wa Kawe, Halima Mdee na Mbunge wa Bunda Mjini, Ester Bulaya wafike mahakamani hapo na kujieleza kwa nini wasifutiwe dhamana kutokana na kuvuka mipaka ya Tanzania, bila kupata kibali cha mahakama hiyo.Pia mahakama hiyo imewataka wadhamini wa wabunge hao, kujieleza ni kwa nini wasiondolewe kuwadhamini washitakiwa hao.Hakimu Mkazi Mkuu, Thomas Simba amesema hayo jana baada ya Wakili wa Serikali Mkuu, Faraja Nchimbi kuomba mahakama iwafutie dhamana washitakiwa hao, kwa kusafiri nje ya mipaka, bila kupata kibali cha mahakama.Kabla ya kutoa ombi hilo, mahakama iliwataka washitakiwa hao kujieleza kama kweli walisafiri nje ya nchi, ambapo Mdee alidai alienda Afrika Kusini kwa ajili ya matibabu na Hospitali ya Aga Khan iliandika barua kuomba akafanyiwe matibabu, hivyo aliiwasilisha kwa mawakili.Alidai Bulaya alimsindikiza kwenda Afrika Kusini, kwa sababu ya mazingira ya ugonjwa wake na kwamba Bulaya alidai alikuwa na ruhusa ya mahakama kutokana na barua ya Aga Khan, ikimtaka kumsindikiza Mdee.Baada ya kueleza hayo, Nchimbi alidai kutokana na maelezo yao upande wa mashitaka, unaamini kuwa walisafiri kwenda nje ya mipaka ya Tanzania bila kibali cha mahakama.Kwamba wenye jukumu la kuomba ruhusa ya kusafiri si hospitali, bali ni washitakiwa wenyewe na nyaraka za hospitali zinaambatanishwa na maombi hayo.Alidai Januari 13, 2020 Wakili Hekima Mwasipu aliandika barua na kwamba alipewa nafasi ya kuwasilisha hoja za wateja wake, ambapo yeye alidai wateja wake wanaomba ruhusa ya kwenda Kenya, kwa ajili ya mkutano wa ndani wa chama na sio maombi ya kwenda nchini Afrika Kusini.Bulaya na Mdee walisafiri nje ya mipaka bila kupata kibali, hivyo mahakama ukiona maombi hayo yana msingi, iwaite na waeleze kwa nini dhamana yao isifutwe kwa kuruka dhamana, pia iwahoji wadhamini wao, alidai.Novemba 20, mwaka jana mahakama iliwapa onyo wabunge hao na Mbunge wa Tarime Vijijini, John Heche na Mbunge wa Iringa Mjini, Peter Msigwa kwamba wakikiuka tena masharti ya dhamana watafutiwa.Hakimu Simba alisema licha ya kwamba hakuridhika na maelezo yaliyotolewa na washitakiwa, lakini hatua ya kuwafutia dhamana ni kali sana na hataki kufanya hivyo, anataka kesi isikilizwe na iishe kwa wakati.Novemba 15, 2019 mahakama hiyo iliamuru wabunge hao wanne wakamatwe na kufikishwa mahakamani hapo kutokana na kukiuka masharti ya dhamana.Amri ya kukamatwa kwa wabunge hao, ilitolewa baada ya wabunge hao kutofika mahakamani hapo wakati kesi yao ilipokuja kwa ajili ya kusikilizwa bila kutoa taarifa yoyote na wadhamini wao pia kutokuwepo.  <topic>: kitaifa 